b'\n_START_ARTICLE_\nSnabel-a\n_START_SECTION_\nOprindelse\n_START_PARAGRAPH_\nSnabel-a mentes tidligere at v\xc3\xa6re opst\xc3\xa5et som en ligatur for det latinske ord ad, en ligatur, der kan sammenlignes med og-tegnet (&), der er en sammenskrivning af det latinske et (som betyder "og")._NEWLINE_En anden forklaring baserede sig p\xc3\xa5 et middelalderligt h\xc3\xa5ndskrift fra 1536, hvor det mentes at repr\xc3\xa6sentere en amfora og brugt som v\xc3\xa6gt- og rumfangsenhed._NEWLINE_Papir/pergament var kostbart, s\xc3\xa5 derfor havde man mange forkortelser i middelalderen._NEWLINE_Nu h\xc3\xa6lder videnskabelig forskning til den antagelse, at snabel-a er en direkte udvikling af det franske \xc3\xa1 (a p\xc3\xa5 dansk), og at der s\xc3\xa5ledes ingen sammenh\xc3\xa6ng er mellem snabel-a og det latinske ad eller amfora.\n_START_SECTION_\nTeknisk kodning\n_START_PARAGRAPH_\nKodning for tegnet @ til brug i IT-systemer findes i ASCII, ISO 8859, Unicode m.fl._NEWLINE_Snabel-a blev godkendt af International Telecommunication Union 3. maj 2004 som morsetegn i morsealfabet og er koden for A og C som \xc3\xa9t tegn (.--.-.).\n_START_SECTION_\nAnvendelse i emails og anden IT\n_START_PARAGRAPH_\nDa Ray Tomlinson i 1971 fandt p\xc3\xa5 at sende e-mail mellem to computere p\xc3\xa5 arpanet og skulle v\xc3\xa6lge en m\xc3\xa5de at skrive e-mailadressen p\xc3\xa5, havde han brug for et tegn til at skille personnavnet fra computerens (eller stedets) navn. Behovet var et tegn, som ikke indg\xc3\xa5r i et personnavn, firma eller stednavn, og som findes p\xc3\xa5 et normalt tastatur._NEWLINE_I Univac 1108-operativsystemet indl\xc3\xa6ste man opgaver via en hulkortl\xc3\xa6ser._NEWLINE_P\xc3\xa5 hulkort, hvor der stod en kommando til operativsystemet, skulle f\xc3\xb8rste tegn p\xc3\xa5 hulkortet v\xc3\xa6re et @ tegn._NEWLINE_P\xc3\xa5 det regionale edb-center ved K\xc3\xb8benhavns Universitet, RECKU, var der opstillet en Univac 1108 i 1970\'erne som anvendtes af mange studerende ved DIKU, Datalogisk Institut ved K\xc3\xb8benhavns Universitet._NEWLINE_Blandt studerende anvendtes betegnelsen snabel-a om @ tegnet._NEWLINE_P\xc3\xa5 det tidspunkt var snabel-a\'et endnu ikke udbredt som tegn i en e-post-adresse \xe2\x80\x93 dette kom f\xc3\xb8rst med indf\xc3\xb8relsen af dom\xc3\xa6nenavne i begyndelsen af 1980\'erne._NEWLINE_I et andet tidligt computersystem anvendtes @ til at lave linjeskift, fordi tegnet ikke blev brugt som et normalt tegn.'